钦定古今图书集成/明伦汇编/交谊典/第013卷 > 《张子野墓志铭》欧阳修
## 钦定古今图书集成/明伦汇编/交谊典/第013卷 > 《张子野墓志铭》欧阳修

吾友张子野既亡之二年，其弟充以书来请曰：“吾兄
之丧，将以今年三月某日葬于开封，不可以不铭，铭
之莫如子宜。”呜呼！予虽不能铭，然乐道天下之善以
传焉。况若吾子野者，非独其善可铭，又有平生之旧，
朋友之恩，与其可哀者，皆宜见于予文，宜其来请于
予也。初，天圣九年，予为西京留守推官，是时，陈郡谢
希深、南阳张尧夫与吾子野尚皆无恙。于时一府之
士，皆魁杰贤豪，日相往来，饮酒懽呼，上下角逐，争相
先后，以为笑乐。而尧夫、子野退然其间，不动声色，众
皆指为长者。予时尚少心壮志，得以为洛阳东西之
冲，贤豪所聚者多为适然耳。其后去洛来京师，南走
夷陵，并江汉。其行万三四千里，山砠水厓，穷居独游，
思从曩人，邈不可得。然虽洛人至今皆以谓无如向
时之盛，然后知世之贤豪不常聚，而交游之难得，为
可惜也。初在洛时，已哭尧夫而铭之，其后六年，又哭
希深而铭之，今又哭吾子野而铭于是，又知非徒相
得之难，而善人君子欲使幸而久在于世，亦不可得。
呜呼！可哀也已！子野《之世》曰赠太子太师讳某，曾祖
也；宣徽北院使、枢密副使、累赠尚书令讳逊，皇祖也；
尚书比部郎中讳敏中，皇考也。曾祖妣李氏，陇西郡
夫人。祖妣宋氏，昭化郡夫人，孝章皇后之妹也；妣李
氏，永安县太君。子野家联后姻，世久贵仕，而被服操
履，甚于寒儒，好学自力，善笔札。天圣二年举进士，历
汉阳军司理参军，开封府咸平主簿、河南法曹参军。
王文康公、钱思公、谢希深与今参知政事宋公咸荐
其能。改著作佐郎，监郑州酒税，知阆州阆中县，就拜
秘书丞。秩满，知亳州鹿邑县。宝元二年二月丁未，以
疾卒于官，享年四十有八。子伸，郊、社、掌坐；次从；次幼，
未名。女五人，一适人矣。妻刘氏，长安县君。子野为人，
外虽愉怡，中自刻苦，遇人浑浑，不见圭角，而志守端
直，临事果决。平居酒半，脱冠垂头，童然秃且白矣。予
固已悲其早衰，而遂止于此，岂其中亦有不自得者
耶？子野讳先，其上世博州高堂人。自曾祖已来，家京
师而葬开府，今为开封人也。铭曰：嗟夫子野，质厚材
良，孰屯其亨，孰短其长？岂其中有不自得而外物有
以戕？开封之原，新里之乡。三世于此，其归其藏。